SL Uradni list Evropske unije C 100/144

Mnenje Evropskega ekonomsko-socialnega odbora o spremembi predloga direktive Evropskega parlamenta in Sveta o minimalnih varnostnih in zdravstvenih zahtevah za uporabo delovne opreme delavcev pri delu

COM(2008) 111 konč. – 2006/0214 (COD)

2009/C 100/26

Svet je 4. junija 2008 sklenil, da v skladu s členom 262 Pogodbe o ustanovitvi Evropske skupnosti Evropski ekonomsko-socialni odbor zaprosi za mnenje o naslednjem dokumentu:

Sprememba predloga direktive Evropskega parlamenta in Sveta o minimalnih varnostnih in zdravstvenih zahtevah za uporabo delovne opreme delavcev pri delu.

Strokovna skupina za zaposlovanje, socialne zadeve in državljanstvo, zadolžena za pripravo dela Odbora na tem področju, je mnenje sprejela 11. septembra 2008. Samostojni poročevalec je bil g. VERBOVEN.

Evropski ekonomsko-socialni odbor je mnenje sprejel na 448. plenarnem zasedanju 22. in 23. oktobra 2008 (seja z dne 22. oktobra) s 102 glasovi za, nobenim glasovi proti in 4 vzdržanimi glasovi.

1. Povzetek in priporočila

1.1 Odbor v glavnem podpira predlog, vendar poziva Komisijo, naj upošteva zadržke, navedene v tem dokumentu, in ustrezno spremeni uvodne izjave. Poleg tega upa, da bosta Parlament in Svet predlog odobrila po hitrem postopku (1).

2. Utemeljitev

2.1 Povzetek predloga Komisije

2.1.1 Predmet tega predloga je kodifikacija Direktive Sveta 89/655/EGS z dne 30. novembra 1989 o minimalnih varnostnih in zdravstvenih zahtevah za uporabo delovne opreme delavcev pri delu. Nova direktiva bo nadomestila različne akte, ki bodo vanjo vključeni (2); po mnenju Komisije besedilo v celoti ohranja vsebino aktov, ki se kodificirajo, in jih samo združuje z oblikovnimi spremembami, ki so potrebne za samo izvedbo kodifikacije.

2.2 Ugotovitve

2.2.1 Upoštevanje varnostnih in zdravstvenih zahtev pri uporabi delovne opreme je pomemben vidik preventivnih ukrepov. Od leta 1989 so ta pravila predmet minimalne usklajenosti. Direktiva z dne 30. novembra 1989 je bila večkrat spremenjena, da bi bilo mogoče upoštevati veliko različnih delovnih razmer (v glavnem delo na višini) in vključiti širok pristop zdravja pri delu ob upoštevanju ergonomskih načel. S sprejetjem Direktive 2007/30/ES se je spremenil tudi način priprave nacionalnih poročil v posameznih državah članicah o uporabi zakonodaje Skupnosti na področju zdravja in varnosti. Te različne revizije lahko povzročijo težave tistim, na katere se ta zakonodaja nanaša.

2.2.2 Kodifikacija ne bi smela vsebovati nobene bistvene spremembe členov direktiv ali njihovih prilog in uvodnih izjav. Te različne določbe direktive tvorijo skladno in povezano celoto. Uvodne izjave sicer niso zavezujoče, vendar ravno tako prispevajo k razumevanju zavezujočih določb, s tem pa državam članicam določajo merila za usklajeno uporabo. Odbor po preučitvi predloga meni, da besedilo upošteva to osnovno načelo v kodifikaciji členov in prilog, v uvodnih izjavah pa se od tega načela oddaljuje:

— Odbor ugotavlja, da uvodne izjave (7), (8), (9), (10) in (11) Direktive 2001/45/ES ter uvodna izjava (9) Direktive 89/655/EGS niso vključene v kodificirano različico;

— zlasti uvodni izjavi (10) in (11) Direktive 2001/45/ES sta poudarjali, da je potrebno posebno usposabljanje delavcev, ki morajo uporabljati opremo za delo na višini. Odbor upa, da bo med uvodne izjave predloga kodifikacije uvrščeno tudi to priporočilo;

— po mnenju Odbora bi se morali o tem predlogu posvetovati s Svetovalnim odborom za varnost in zdravje pri delu, kakor določa Sklep Sveta 2003/C 218/01 z dne 22. julija 2003. V skladu z dosedanjo prakso bi moralo biti to posvetovanje navedeno v uvodnih izjavah Direktive. Glede na čas, ki je minil od začetka kodifikacije, lahko ugotovimo, da bi se bilo možno posvetovati s Svetovalnim odborom brez kakršnihkoli ovir.

2.2.3 Odbor meni, da predlog Komisije – z izjemo zgornjih zadržkov – dobro združuje sedaj veljavne določbe, ki so s tem postale jasnejše, in da to ne povzroča večjih težav.

2.2.4 Odbor v glavnem podpira predlog, vendar poziva Komisijo, naj upošteva zadržke, navedene v tem dokumentu, in ustrezno spremeni uvodne izjave. Poleg tega upa, da bosta Parlament in Svet predlog odobrila po hitrem postopku.

V Bruslju, 22. oktobra 2008 Predsednik Evropskega ekonomsko-socialnega odbora Mario SEPI

(1) Glej tudi mnenje EESO z dne 15. februarja 2007 o predlogu direktive Evropskega parlamenta in Sveta o minimalnih varnostnih in zdravstvenih zahtevah za uporabo delovne opreme delavcev pri delu (druga posebna direktiva v smilsu člena 16(1) Direktive 89/391/EGS) (kodificirana različica), poročevalec: g. Verboven (UL C 97 z dne 28. aprila 2007).

(2) Direktiva Sveta 89/655/EGS, Direktiva Sveta 95/63/ES, Direktiva Evropskega parlamenta in Sveta 2001/45/ES ter Direktiva Evropskega parlamenta in Sveta 2007/30/ES.